**Ιωάννα Καραμάνου**

**Επίκουρη Καθηγήτρια ΤΘΣ Πανεπιστημίου Πελοποννήσου**

**Θέατρο και Λογοτεχνία στην Αρχαιότητα: μία ανάγνωση της *Ποιητικής* του Αριστοτέλη**

Η παρούσα σύντομη εισήγηση στοχεύει να αναδείξει τη συνάντηση της λογοτεχνίας με το θέατρο στην αρχαιότητα μέσα από την πρώτη θεωρητική  ανάλυση των αρχών της τραγωδίας από τον Αριστοτέλη στο έργο του *Περί Ποιητικής*. Η *Ποιητική* του Αριστοτέλη συνιστά την αρχαιότερη πραγματεία λογοτεχνικής κριτικής και συγχρόνως το πρώτο κείμενο θεωρίας θεάτρου. Μέσω της κανονιστικής προσέγγισης του τραγικού είδους από τον Αριστοτέλη στο πρώτο βιβλίο της *Ποιητικής* αναδεικνύονται οι αρχές που διέπουν την "καλλίστην τραγωδίαν" τόσο  ως λογοτεχνικό όσο και ως δραματικό είδος.

H Ιωάννα Καραμάνου είναι επίκουρη καθηγήτρια του Τμήματος Θεατρικών Σπουδών του Πανεπιστημίου Πελοποννήσου στο γνωστικό αντικείμενο της αρχαίας τραγωδίας. Είναι αριστούχος απόφοιτος του Τμήματος Φιλολογίας του Πανεπιστημίου Αθηνών (9.48/10), κάτοχος μεταπτυχιακού τίτλου (MPhil) από το Πανεπιστήμιο του Cambridge και διδακτορικού τίτλου από το Πανεπιστήμιο του Λονδίνου (University College London). Είναι συγγραφέας του βιβλίου *Euripides: Danae and Dictys,* που έχει εκδοθεί από τον διεθνή εκδοτικό οίκο De Gruyter (Βερολίνο- Νέα Υόρκη) και ολοκληρώνει μία κριτική και ερμηνευτική έκδοση της τραγωδίας *Αλέξανδρος* του Ευριπίδη για τον ίδιο εκδοτικό οίκο. Από τον οίκο De Gruyter έχει εκδώσει, επίσης, έναν διεθνή συλλογικό τόμο για την λογοτεχνική και δραματουργική πρόσληψη του Ομήρου. Έχει εκπονήσει περισσότερες από τριάντα επιστημονικές μελέτες για τις αποσπασματικώς παραδεδομένες τραγωδίες του Ευριπίδη, για την πρόσληψη της αρχαίας τραγωδίας, για λογοτεχνικούς παπύρους και για τις εικονογραφικές μαρτυρίες για την αρχαία παράσταση. Οι εργασίες της έχουν δημοσιευθεί σε διεθνείς συλλογικούς τόμους και διεθνή περιοδικά.